text: Carl Holsts advokat: Det er uanstændigt
  27 april 2016 kl. 13.48
  Politisagen mod Carl Holst trækker ud. Efterforskningen er tidligst afsluttet efter sommerferien.
  Carl Holst (V) skal ikke forvente en afklaring på politisagen mod ham lige foreløbig.
  Efterforskningen af anklagerne mod den tidligere forsvarsminister er tidligst færdig engang efter sommerferien.
  Anklagerne omhandler, at Carl Holst skulle have gjort ulovlig brug af Region Syddanmarks midler.
  Blandt andet ved at benytte Region Syddanmarks ansatte i sin egen valgkamp.
  De ved jo ikke, hvad de leder efter
  
  Carl Holst advokat, Karoly Németh er stærkt utilfreds med politiets udmelding og håndtering af sagen.
  - Det er ganske uanstændigt. Politiet burde aldrig være gået ind i denne sag, siger advokaten til TV SYD.
  - Jeg har fået at vide, at politiet lige nu sidder og roder i en masse bilag. De ved jo ikke, hvad de leder efter, siger Karoly Németh, der mener, at politianmeldelsen blev indgivet på baggrund af en oppisket offentlig stemning.
  Carl Holst selv har endnu ikke ønsket at kommentere politiets sagsbehandlingstid.
  Den tidligere forsvarsminister blev første gang meldt til politiet den 16. september 2015 af tre privatpersoner.
  
  I november fulgte en anmeldelse fra Regionsrådet i Region Syddanmark. Kort tid efter søgte han om orlov fra Folketinget.
  Carl Holst vendte i begyndelsen af marts tilbage til Christiansborg, hvor han nu fungerer som Venstres social- og indenrigsordfører.
  